  Виталий Пронин Йӧскалык библиотекаысь «Удмурт шаер» клуб Анатолий Матвеевен пумиськон ортчытӥз. Анатолий Ермиловичлэн улоназ тужгес бадӟым данъяськонэз - выжыез.Анатолий Ермилович - «Выжы ке юн, писпу но йӧн» но «Дорога к счастью: сказание о роде Матвея сына Ивана» документально-художественной книгаослэн авторзы, тодосчи, кивалтон ёзъёсын ужась. Вордӥськемын Алнаш ёросын 1934-тӥ арын. Ужаз комсомол но партия ёзъёсын, кивалтӥз  элькунысьтымы Дунъёсъя комитетэн, Социальной защитая министерствоен, пусъемын трос наградаосын.Но Анатолий Ермиловичлэн улоназ тужгес бадӟым данъяськонэз - выжыез. Матвей выжыослэн  куать поколенизы сярысь маде Анатолий Ермилович  аслаз  книгаосаз. Солэн песятаез Алексей Матвеевич 20-тӥ аръёсы  бырйылэмын СССР-ысь ВЦИК-е но РСФСР-ысь ЦИК-е. Семьяязы али но утисько «быдэс Союзысь  старостаен» Михаил Калининэн туспуктэмъёс.  Нош атаез Ермил Алексеевич   ужамын милям газетамы но - 1940-тӥ арын со партиен ыстэмын вал «Удмурт  коммуна» газетэ редакторлы воштӥсе, огдыре кивалтӥз «Молот» журналэн но.Нялтас вераса, Ермил Алексеевичлэн но солэн кузпалызлэн Екатерина  Семёновналэн яратонзы пыриз  Филипп Кедровлэн «Катя» повестяз но. Бӧрысь та повестья «Наталь» нырысетӥ удмурт опера гожтӥз Г. Корепанов.Синмаськымон семьяез аслаз но Анатолий Ермиловичлэн. Римма кузпалэныз соос ог-огзэс 8-тӥ классысен яратӥзы. Со дырысен ялан ӵош, али но ог-огмес туж гажаськом, шуэ. Нош пушъетъёссы – пиналъёссы-внукъёссы - азинто ӟеч выжызэс, соос пӧлын вань кивалтӥсьёс, ужбергатӥсьёс, тодосчиос,  профессоръёс.Таӵе  удмурт семьяос сярысь тросгес гожъяны-вераны кулэ, шуизы ваньмыз сямен вераськисьёс.- Адямилэн  улонэз трослы потэ выжы бордысь, кыӵе кидысэз (генъёсыз) - сыӵе ик емышез, - шуиз тодосчи Альберт  Разин. - Но со борды адямилы аслыз тыршоно на.  Берло аръёссэ мон ялан чакласько, малы тодмо-дано, гажано адямиосмылэн нылпиоссы анай-атайзы дорозь уг сузьтӥсько. Туала вакытэ соос уг но ёрмо, дышетскыны но луонлыкъёссы тросгес. Нош азинлыксы уг шӧдӥськы. Та ласянь Матвеев выжы висъяське - котькуд выль поколенизы яркытгес но яркытгес луэ. Озьыен,  соос валало выжызы азьын кыл кутонэз - ответственностез,  сое дунъяны но данъяны тыршо, золгес ужало.Авторлэн литература ласянь  быгатонлыкъёсызлы ӟеч  дунъет сётӥз профессор Анна Зуева.- Паймоно кадь, чиновникын ужам адями сыӵе  яркыт, чылкыт кылын гожъяськыны быгатэ, - шуиз со. - Книгаез лыдӟыны кутскиськод но дугдыны уг луы ни, ялан маке  вылез, тунсыкоез шеде. Кыӵе ке учыръёсысьтыз адӟыны луэ Чингиз Айтматовез но. Писательёслэн огазеяськонзылы ӵектысал А. Матвеевез ас радазы кутыны.Анатолий Ермиловичез книгаосыз потэмен озьы ик туж шуныт ӟечкылазы  культурая но туризмъя министр Владимир Соловьёв, азьвыл министр Анетта Сидорова, алнаш бӧлякъёсыз.Ольга Зорина Теги: гуртын даноадямиос  